

VLADA REPUBLIKE HRVATSKE

Zagreb, 16. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog rješenja o istovremenom raspuštanju Općinskog vijeća Općine Otok i razrješenju Općinskog načelnika Općine Otok |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

***PRIJEDLOG***

Na temelju članka 31. stavka 4. Zakona o Vladi Republike Hrvatske („Narodne novine“, broj 150/11., 119/14., 93/16., 116/18., 80/22. i 78/24.), članka 85.a Zakona o lokalnoj i područnoj (regionalnoj) samoupravi („Narodne novine“, broj 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.), Vlada Republike Hrvatske je na sjednici održanoj \_\_\_\_\_\_\_ 2024. donijela

**RJEŠENJE**

**O ISTOVREMENOM RASPUŠTANJU OPĆINSKOG VIJEĆA OPĆINE OTOK I RAZRJEŠENJU OPĆINSKOG NAČELNIKA OPĆINE OTOK**

**I.**

Istovremeno se raspušta Općinsko vijeće Općine Otok i razrješuje općinski načelnik Općine Otok.

**II.**

Vlada Republike Hrvatske imenovat će, posebnim rješenjem, povjerenika Vlade Republike Hrvatske za obavljanje poslova iz nadležnosti Općinskog vijeća i općinskog načelnika Općine Otok.

**III.**

Sredstva za rad povjerenika Vlade Republike Hrvatske osiguravaju se u proračunu Općine Otok.

**IV.**

Stupanjem na snagu ovoga Rješenja prestaje mandat članovima Općinskog vijeća Općine Otok i mandat Dušana Đule, općinskog načelnika Općine Otok.

**V.**

Ovo Rješenje stupa na snagu danom objave u „Narodnim novinama“.

KLASA:

URBROJ:

Zagreb, 2024.

PREDSJEDNIK

mr. sc. Andrej Plenković

**Obrazloženje**

Ministarstvo pravosuđa, uprave i digitalne transformacije podnijelo je Vladi Republike Hrvatske prijedlog za istovremeno raspuštanje Općinskog vijeća Općine Otok i razrješenje općinskog načelnika Općine Otok, temeljem odredbe članka 85.a Zakona o lokalnoj i područnoj (regionalnoj) samoupravi.

Slijedom obavijesti Jedinstvenog upravnog odjela Općine Otok od 9. listopada 2024. godine, utvrđeno je da u Općini Otok, nakon raspuštanja Općinskog vijeća iz razloga što u zakonom utvrđenom roku nije bio donesen proračun za 2024. godinu, niti odluka o privremenom financiranju, novoizabrano Općinsko vijeće nije donijelo proračun u propisanom roku od 90 dana od konstituiranja.

Naime, Vlada Republike Hrvatske je Rješenjem o raspuštanju Općinskog vijeća Općine Otok KLASA: 022-03/24-09/02, URBROJ: 50301-21/22-24-2 od 28. ožujka 2025. („Narodne novine“, broj 38/24.), na temelju članka 84. stavka 1. točke 8. Zakona o lokalnoj i područnoj (regionalnoj) samoupravi raspustila to Vijeće jer u tekućoj godini, odnosno do konca 2023. godine nije donijelo proračun za 2024. godinu niti odluku o privremenom financiranju.

Prijevremeni izbori za članove Općinskog vijeća Općine Otok održani su 9. lipnja 2024. godine, slijedom Odluke Vlade Republike Hrvatske o raspisivanju prijevremenih izbora za članove Gradskog vijeća grada Raba i Općinskog vijeća Općine Otok, gradonačelnika i zamjenika gradonačelnika Grada Gospića te općinskog načelnika Općine Raša KLASA: 022-03/24-04/182, URBROJ: 50301-21/22-24-2 od 26. travnja 2024. godine („Narodne novine“, broj 50/24) te je Općinsko vijeće konstituirano dana 9. srpnja 2024. godine.

Odredbama članka 85.a Zakona o lokalnoj i područnoj (regionalnoj) samoupravi propisano je da će na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno raspustiti predstavničko tijelo i razriješiti općinskog načelnika, gradonačelnika, odnosno župana i njihove zamjenike koji su izabrani zajedno s njima ako nakon raspuštanja predstavničkog tijela iz razloga navedenih u članku 84. stavku 1. točki 8. ovoga Zakona novoizabrano predstavničko tijelo ne donese proračun u roku od 90 dana od konstituiranja.

Krajnji rok za donošenje proračuna Općine Otok bio je 7. listopada 2024. te u istome proračun nije donesen.

Slijedom odredbe članka 8. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.), mandat članova predstavničkih tijela jedinice lokalne, odnosno područne (regionalne) samouprave izabranih na redovnim izborima traje do stupanja na snagu odluke Vlade Republike Hrvatske o raspuštanju predstavničkih tijela, sukladno zakonu kojim se uređuje lokalna i područna (regionalna) samouprava. U skladu s istim člankom, mandat općinskog načelnika, gradonačelnika, odnosno župana i njegovog zamjenika koje je Vlada Republike Hrvatske razriješila istovremeno kada je i raspustila predstavničko tijelo u toj jedinici, traje do stupanja na snagu odluke Vlade o raspuštanju predstavničkog tijela i razrješenju općinskog načelnika, gradonačelnika, odnosno župana.

Sukladno članku 85.c stavku 1. Zakona o lokalnoj i područnoj (regionalnoj) samoupravi, rješenje Vlade Republike Hrvatske o istovremenom raspuštanju predstavničkog tijela i razrješenju općinskog načelnika, gradonačelnika, odnosno župana stupa na snagu danom objave u „Narodnim novinama“.

Slijedom svega navedenog doneseno je predmetno Rješenje.

**Uputa o pravnom lijeku:**

Protiv ovog Rješenja, temeljem članka 85.c stavka 2. Zakona o lokalnoj i područnoj (regionalnoj) samoupravi, predsjednik raspuštenog Općinskog vijeća i razriješeni općinski načelnik mogu podnijeti tužbu Visokom upravnom sudu Republike Hrvatske, u roku od 8 dana od dana objave Rješenja.